Document ID: 31986R3829

31986R3829
L 356/5
SLUŽBENI LIST EUROPSKE UNIJE
15.12.1986.
UREDBA KOMISIJE (EEZ) br. 3829/86
od 15. prosinca 1986.
o razvrstavanju robe u tarifni broj 44.15 Zajedničke carinske tarife
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Uredbu Vijeća (EEZ) br. 97/69 od 16. siječnja 1969. o mjerama koje treba poduzeti radi jedinstvene primjene nomenklature Zajedničke carinske tarife (1), kako je zadnje izmijenjena Uredbom (EEZ) br. 2055/84 (2), a posebno njezine članke 3. i 4.,
budući da je zbog osiguranja jedinstvene primjene nomenklature Zajedničke carinske tarife potrebno utvrditi odredbe o razvrstavanju u carinsku tarifu ploče od sedam slojeva, dužine od 1 981 do 2 400 mm, širine od 762 do 1 220 mm i debljine oko 44 mm, koju čini jezgra od blok ploče između dvije ploče od troslojne šperploče, pri čemu ta ploča od sedam slojeva, čije se dvije duge stranice (po mogućnosti furnirane) te jedna ili obje kratke stranice (po mogućnosti furnirane) sastoje prije svega od jednog komada drva znanog kao „letvica”, nije dalje bila obrađena;
budući da tarifni broj 44.15 Zajedničke carinske tarife, priložen Uredbi Vijeća (EEZ) br. 950/68 (3), kako je zadnje izmijenjena Uredbom (EEZ) br. 3129/86 (4), između ostalog, obuhvaća šperploče, blok ploče, laminirane ploče, ploče od letvica i slične laminirane drvene proizvode (uključujući furnirane ploče i listove), tarifni broj 44.23 obuhvaća građevinsku stolariju i ostale proizvode za građevinarstvo; budući da se ti tarifni brojevi mogu uzeti u obzir za razvrstavanje predmetne ploče;
budući da predmetna ploča ne posjeduje nijednu značajku, osim svog pravokutnog oblika i debljine, koja bi ukazivala da će se koristiti kao vrata; budući da pravokutni oblik i debljina nisu sami po sebi dovoljni da bi opravdali primjenu Općeg pravila 2. (a) za tumačenje nomenklature Zajedničke carinske tarife (nekompletni ili nedovršeni proizvodi), jer bi se ploča kao takva trebala koristiti za druge svrhe osim za proizvodnju vrata; budući da stoga ploča nije dovoljno obrađena kako bi se opravdalo razvrstavanje pod tarifni broj 44.23 kao nedovršena vrata; budući da bi je stoga trebalo razvrstati pod tarifni broj 44.15;
budući da su mjere predviđene u ovoj Uredbi u skladu s mišljenjem Odbora za nomenklaturu Zajedničke carinske tarife,
DONIJELA JE OVU UREDBU:
Članak 1.
Ploča od sedam slojeva, dužine od 1 981 do 2 400 mm, širine od 762 do 1 220 mm i debljine oko 44 mm, koju čini jezgra od blok ploče između dvije ploče od troslojne šperploče, pri čemu ta ploča od sedam slojeva, čije se dvije duge stranice (po mogućnosti furnirane) te jedna ili obje kratke stranice (po mogućnosti furnirane) sastoje prije svega od jednog komada drva znanog kao „letvica”, nije dalje bila obrađena, razvrstava se u Zajedničku carinsku tarifu u tarifni podbroj:
44.15
Šperploče, blok ploče, laminirane ploče, ploče od letvica i slični laminirani drveni proizvodi (uključujući furnirane ploče i listove); intarzija i marketerija od drva.
Članak 2.
Ova Uredba stupa na snagu dvadeset prvog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. prosinca 1986.

Labels: 3
1